<classify> Na David Andy Kuna msemo usemao dhahabu safi ni lazima ipite motoni, msemo huu unatukumbusha katika maisha kuwa hakuna aliyefanikiwa bila kupitia changamoto. Safari ya Taifa Stars imefika ukingoni lakini siyo mwisho wa mapigano. Kuna kitu kikubwa kama Taifa tumejifunza kutoka katika michuano ya AFCON nchini Misri: hakuna njia fupi katika mafanikio. Kikosi cha Taifa Stars kilikuwa katika morali ya hari ya juu sana, ijapo matokeo hayakuwa ya kuridhisha. Kauli aliyoisema naodha wa Stars, Mbwana Samatta, baada ya mechi ilikuwa ni ya kiungwana sana alisema, Moja ya jambo kubwa lililotufanya kukosa ushindi siku ya leo, ni kukosa umakini na kushindwa kulinda ushindi Binafsi, napenda sana kuwapongeza vijana wa timu ya taifa. Uwepo wao nchini Misri tutaukumbuka ijapo si kwa muda mrefu. Hakuna aliyependezwa na matokeo waliyopata Taifa Stars katika michuano ya AFCON nchini Misri, lakini hatuna budi kushukuru ata kwa uwepo wetu katika michuano hii mikubwa. Nini kifanyike baada ya Mmichuano ya AFCON Kama taifa, ni vizuri sana vijana hawa wakirudi nchini wafanyiwe sherehe na wapongezwe kwa jitihada walizozionyesha wakiwa katika mashindano haya, pia wasisahau kuwapa motisha mbalimbali vijana ili wasikate tamaa. Jambo la pili ambalo ndio haswa limepelekea niandike makala haya, ni kuomba wadau wa mpira wa miguu kufanya tathmini ya baada ya michuano Post tournament evaluation. Ni muda wadau mbalimbali wa michezo kuanzia Wizara, TFF, serikali, pamoja na washabiki wa soka nchini kufanya tathmini nini kifanyike. Michuano ya AFCON isiishe nchini Misri, tunatakiwa kuanza pale tulipoishia. Mara nyingi kinachotufelisha kama nchi katika sekta zote ni kuanza upya. Badala ya kuanzia pale waliotutangulia walipoishia, kila anayepokea anataka kuanza upya. Kitaalamu Benchmarking ni mbinu ambayo hutumiwa na watalaam, kuokoa fedha, rasilimali pamoja na muda kuanza pale ulipoishia. Tunachotakiwa hivi sasa ni kutengeneza sera safi ya michezo; sera hii itakuwa na mikakati ya muda mrefu na muda mfupi. Mikakati ya muda mfupi iwepo kuhakikisha tunakuwa hatupwayi sana tunapotekeleza mikakati ya muda mrefu. Kamati za hamasa, michango pamoja na ushindi, ziundwe kutoka chini zisijitokeze tu pale timu fulani au mwanachezo fulani wanapofanya vizuri. Tunaitaji kuwa na wanamichezo ambao washindani competitive tuhakikishe tunawapata kwa kuwa na shule safi kuanzia kwenye ngazi ya klabu, uwekezaji pamoja na serikali. Pia timu inapokuwa katika mashindano, sisi kama taifa tunatakiwa kuwa wamoja. Yaliyoliyojitokeza baada ya wabunge kwenda nchini Misri na baadae kurudi nchini hayakuwa yanafurahisha. Wote tunajua kuwa lengo kuu lilikuwa ni kuwapa vijana motisha lakini mgawanyiko uliojitokeza baina ya viongozi wa serikali pia ulikuwa na athari kwa timu ya taifa; tujitahidi sana haya yasijitokeza tena. Mwalimu Amunike, amesisitiza taifa linaitaji kuwa na wachezaji wengi ambao wanashiriki katika ligi zenye ushindani ndani ya Afrika na nje ya mipaka ya Afrika tusipuuze maoni yake mfano mzuri ni siku ya jana. Sote tuliona jinsi gani kikosi cha Algeria kilivyopendeza kutokana na idadi ya wachezaji wengi ambao tunawaona katika timu kubwa balani Ulaya. Yote haya yanawezekana kama tukiweka mikakati ambayo haibadiliki kila wakati. Maandiko yanatuasa kushukuru kwa kila jambo basi nasi hatuna budi kushukuru kwa hili kubwa ambalo Taifa Stars wamejaribu kulifanya tunawatakia mema tukutane tena AFCON ijapo hatujui ni lini. David Andy ni mzalisha maudhui kupitia mitandao na blogu anapatikana kupitia email: Instagram : davidandy2001  <topic>: michezo 